ID-DEĊIŻJONI TAL-KUMMISSJONI
ta' l-20 ta' Diċembru 2004
li tipprovdi għal kummerċjalizzazzjoni temporanja ta' ċertu żrieragħ ta' l-ispeċi Triticum aestivum; li ma jissodisfawx il-ħtiġijiet tad-Direttiva tal-Kunsill 66/402/KEE
(innotifikata fid-dokument bin-numru C(2004) 5028)
(Test b'rilevanza għaż-ŻEE)
(2004/894/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 66/402/KEE ta' l-14 ta' Ġunju 1966 dwar il-kummerċjalizzazzjoni ta' żrieragħ taċ-ċereali (1), u b'mod partikolari l-Artikolu 17 tagħha,
Billi:
(1)
Fid-Danimarka l-kwantità ta' żrieragħ ta' varjetajiet ta' qamħ tax-xitwa disponibbli (Triticum aestivum) adattati għall-kundizzjonijiet klimatiċi nazzjonali u li jissodisfaw il-kapaċità ta' tnibbit meħtieġa mid-Direttiva 66/402/KEE mhumiex biżżejjed u għalhekk mhux adattati li jilħqu l-bżonnijiet ta' l-Istat Membru.
(2)
Mhuwiex possibli li tintlaħaq it-talba għaż-żrieragħ ta' dik l-ispeċi b'mod sodisfaċenti bi żrieragħ minn Stati Membri oħra jew minn pajjiżi terzi, li jissodisfaw il-ħtiġijiet kollha stipulati fid-Direttiva 66/402/KEE.
(3)
Għalhekk, id-Danimarka għandha tkun awtorizzata li tippermetti kummerċjalizzazzjoni ta' żrieragħ ta' dik l-ispeċi suġġett għal ħtiġijiet anqas restrittivi għal perjodu li jiskadi fit-30 ta' Novembru 2004.
(4)
Minbarra dan, Stati Membri oħra, irrispettivament ta' jekk iż-żrieragħ kinux maħsuda fi Stat Membru jew f'pajjiż terz koperti mid-Deċiżjoni tal-Kunsill 2003/17/KE tas-16 ta' Diċembru 2002 dwar l-ekwivalenza ta' spezzjonijiet fuq il-post imwettqa f'pajjiżi terzi (2) dwar l-uċuħ tar-raba' li jipproduċu ż-żrieragħ u l-ekwivalenza ta' żrieragħ prodotti f'pajjiżi terzi li qegħdin fil-qagħda li jipprovdu lid-Danimarka bi żrieragħ ta' dik is-speċi, għandhom ikunu awtorizzati li jikkummerċjalizzaw din l-ispeċi ta' żrieragħ.
(5)
Huwa xieraq li d-Danimarka topera bħala koordinatur sabiex tiżgura li l-ammont totali ta' żrieragħ awtorizzati in segwitu għal din id-Deċiżjoni ma jaqbżux il-kwantità massima koperta minn din id-Deċiżjoni.
(6)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat ta' Tmexxija dwar żrieragħ u Materjali ta' Propagazzjoni għall-Agrikoltura, Ortikoltura u Agrikoltura Forestali.
ADOTTAT DIN ID-DEĊIŻJONI:
Artikolu 1
1. Il-kummerċjalizzazzjoni fil-Komunità ta' żrieragħ tal-qamħ tax-xitwa li ma tissodisfax il-minimu tal-kapaċità ta' tnibbit meħtieġa, għal perjodu li jiskadi fit-30 ta' Novembru 2004, bi qbil mat-termini stipulati fl-Anness għal din id-Deċiżjoni u suġġetta għal kundizzjonijiet li ġejjin:
a)
il-kapaċità ta' tnibbit hija ta' l-anqas 75 % ta' żrieragħ puri,
b)
it-tikketta uffiċjali tindika t-tnibbit determinat fit-twettiq ta' l-eżami uffiċjali in segwitu għall-Artikoli 2(1)(F)(d) u 2(1)(G)(d) tad-Direttiva 66/402/KEE.
c)
iż-żrieragħ kellhom l-ewwel jitqegħdu fis-suq bi qbil ma' l-Artikolu 2 ta' din id-Deċiżjoni.
Artikolu 2
Kull fornitur ta' żrieragħ li jixtieq iqiegħed fis-suq iż-żrieragħ imsemmija fl-Artikolu 1 għandu japplika ma' l-Istat Membru li fih huwa stabbilit.
L-Istat Membru kkonċernat għandu jawtorizza lill-fornitur sabiex ipoġġi dawk iż-żrieragħ fuq is-suq sakemm:
a)
ikun hemm evidenza biżżejjed biex tiddubita jekk il-fornitur huwiex kapaċi jpoġġi fuq is-suq l-ammont ta' żrieragħ li applika għall-awtorizzazzjoni tiegħu; jew
b)
il-kwantità totali awtorizzata li għandha tiġi kkumerċjalizzata in segwitu għad-deroga kkonċernata taqbeż il-kwantità massima speċifikata fl-Anness.
Artikolu 3
L-Istati Membri għandhom jassistu lil xulxin amministrattivament fl-applikazzjoni ta' din id-Deċiżjoni.
Id-Danimarka għandha topera bħala l-Istat Membru li jikkoordina biex jiżgura li l-ammont totali awtorizzat ma jaqbiżx il-kwantità massima speċifikata fl-Anness.
Kull Stat Membru li jirċievi applikazzjoni skond l-Artikolu 2 għandu mal-ewwel jinnotifika l-ammont kopert mill-applikazzjoni lill-Istat Membru li qed jikkoordina. L-Istat Membru li qed jikkoordina għandu mal-ewwel jinforma lill-Istat Membru li qed jinnotifika jekk l-awtorizzazzjoni tirriżultax fil-qbiż tal-kwantità massima.
Artikolu 4
L-Istati Membri għandhom mill-ewwel jinnotifikaw lill-Kummissjoni u lill-Istati Membri l-oħra bil-kwantitajiet li awtorizzaw il-kummerċjalizzazzjoni tagħhom in segwitu għal din id-Deċiżjoni.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussell, fl-20 ta' Diċembru 2004